Formatio: Wanneer die alledaagse die besondere word.
Ek het toevallig vanoggend 'n opmerking teenoor kollega, Pieter, gemaak waaroor ek sal moet nadink: "As ek dan die 'Formatio'-kursus vir 2011 ontwikkel het, bloot vir die geestelike ontwaking wat ek daardeur ervaar, dan skuld ek al my 'Formatio'-vriende 'n groot geskenk".
Dit is werklik hoe ek voel: as júlle ingeskryf het vir 'n kursus … wat my dwing om weekliks baie hieroor te lees… en wat my, deur die baie leeswerk, by 'n spirituele verdieping bry, dan speel julle, elkeen, 'n groot rol in my eie geestelike storie. Dalk is dit van almal van ons waar: méér mense speel 'n rol in ons lewenstorie as wie ons erkenning voor gee.
Om te dink dat mense wat eeue voor ons geleef het, ons - wat na hulle kom – se lewens so kan raak! Die bronne wat geloofsversterkend inwerk op ons lewe is legio!
Só laai ek die kleine juweelboekie van ene Lauren Winner op my kindle af: Mudhouse Sabbath. Nóg een van die vele boeke wat ek maandeliks aankoop om my voor te berei vir die geloofsdissiplines. Verlede Vrydagmiddag sit-lê ek op die bed, verslind omtrent elke bladsy. Dit wat ek in die bladsye lees, dwing my om twee vriendinne te bel: "kom eet vanaand by my". Hoekom? Want die Sabbat word nie alleen deurgebring nie! So eenvoudig soos dit!
Soms het 'n mens stilte en afsondering meer nodig, sodat jy juis, daarna, kan opstaan en die telefoon oplig: ek nooi jou in my lewe in. Stilte en afsondering, ook die sabbatsviering (wat die simbool van afsondering is) word die brug wat ons weer help om ons lewe met ander mense te vul.
Hierdie vrou se eenvoudige skryfstyl roer my siel. Sy maak van elke ding in haar dag 'n geestelike dissipline. So word die enkele psalm wat sy lees (en bokant haar voordeur op die kosyn plak) byvoorbeeld die stimulus vir 'n geestelike ervaring: "…making Christian space out of an ordinary apartment."
Alles wat ons deur Formatio leer het dit as die doelwit: om van die alledaagse 'n besondere te maak. En om daardie ruimte so te leef dat dit die karakter dra van leef-in-die-teenwoordgheid-van-God.
Jy sluit hierdie naweek af met die "laaste" nadenke oor die geloofsdissiplines van stilte, afsondering en Sabbatsviering. Mag dit vir jou dan, hierdie naweek ook wees: "this is the beginning of making Christian space out of (the) ordinary …".